《花游曲同张贞居游石湖和杨廉夫韵》
元代·顾瑛

真娘墓下花溟濛，碧梢小鸟啼春风。兰舟摇摇落花里，唱彻吴歌弄吴水。

十三女子杨柳门，青丝盘髻郁金裙。折花卖眼一回步，蛱蝶双飞上春墓。

老仙醉弄铁笛来，璚花起作回风杯。兴酣鲸吸玛瑙碗，立按鸣筝促象板。

午光小落行春西，碧桃花下题新题。西家忽遣青鸟使，致书殷勤招再四。

当筵夺得凤头笺，大写仙人蹋鞠篇。

作者简介：（1310—1369）元昆山人，一名德辉，又名阿瑛，字仲瑛，号金粟道人。年三十始折节读书。筑园池名玉山佳处，日夜与客置酒赋诗，四方学士咸至其家。园池亭榭之盛，图史之富，冠绝一时。尝举茂才，授会稽教谕，辟行省属官，皆不就。张士诚据吴，欲强以官，乃去隐嘉兴之合溪。母丧归，士诚再辟之，遂断发庐墓。洪武初，徙濠梁卒。有《玉山璞稿》。